ສັນນິບາດອາຣັບ ກ່າວຊົມເຊີຍ ການຈັດຕັ້ງ ແນວໂຮມ ຝ່າຍຄ້ານ ຊີເຣຍ
ສັນນິບາດອາຣັບ ທີ່ພົບປະກັນຢູ່ອີຈິບ ໄດ້ຮຽກຮ້ອງໃຫ້ຫຼາຍກຸ່ມຈັດຕັ້ງລະດັບຂົງເຂດ ແລະນາໆຊາດ ຮັບຮູ້ກຸ່ມແນວໂຮມ ທີ່ຕັ້ງຂຶ້ນໃໝ່ນີ້.
ສັນນິບາດອາຣັບ ໄດ້ສະແດງຄວາມຍິນດີ ກ່ຽວກັບການສ້າງຕັ້ງ ແນວໂຮມພັກຝ່າຍຄ້ານອັນ ໃໝ່ຂອງຊີເຣຍ ແຕ່ກໍຍັງບໍ່ທັນໃຫ້ ການຮັບຮູ້ໂດຍເຕັມວ່າ ເປັນຕົວແທນຂອງປະຊາຊົນຊາວ ຊີເຣຍນັ້ນ ສັນນິບາດອາຣັບ ທີ່ພົບປະກັນຢູ່ອີຈິບ ໄດ້ຮຽກຮ້ອງໃຫ້ຫຼາຍກຸ່ມ ຈັດຕັ້ງລະດັບຂົງເຂດ ແລະນາໆຊາດ ຮັບຮູ້ກຸ່ມແນວໂຮມທີ່ຕັ້ງ ຂຶ້ນໃໝ່ນີ້ ໃນເຊົ້າວັນຈັນວານນີ້ ສະພາການຮ່ວມມືໃນເຂດອ່າວເປີເຊຍ ທີ່ມີສະມາຊິກ 6 ປະເທດ ໄດ້ເປັນຜູ້ທໍາອິດຮັບຮູ້ຢ່າງເປັນທາງ ການ ກຸ່ມແນວໂຮມຝ່າຍຄ້ານທີ່ຕັ້ງຂຶ້ນໃໝ່ ເພື່ອຊອກຫາທາງ ທີ່ຈະໂຄ່ນລົ້ມ ປະທານາທິບໍດີ Bashar al-Assad ພວກທີ່ຕໍ່ຕ້ານທ່ານ Assad ທັງຫຼາຍນັ້ນແມ່ນໄດ້ພົບອຸບປະສັກໃນການທີ່ຈະທ້ອນໂຮມເຂົ້າ ເປັນກຸ່ມກ້ອນອັນດຽວກັນ ພາຍໃຕ້ຄວາມກົດດັນຈາກນັກການທູດຂອງສະຫະລັດ ແລະບັນດາ ເຈົ້າໜ້າທີ່ຈາກ Qatar ໃນວັນຈັນວານນີ້ເຊັ່ນດຽວກັນທີ່ວ່າ ທາງກອງກໍາລັງທະຫານ Israel ນັ້ນໄດ້ກ່າວວ່າ ນຶ່ງໃນ ຈໍານວນລົດຖັງຫຼາຍໆຄັນຂອງຕົນນັ້ນ ໄດ້ຍິງໃສ່ຊີເຣຍ ແລະໄດ້ຍິງຖືກເປົ້າໝາຍໂດຍກົງທີ່ ເປັນປືນໃຫຍ່ທີ່ເຄື່ອນທີ່ ເພື່ອເປັນການຕອບໂຕ້ຕໍ່ການທີ່ຊີເຣຍໄດ້ຍິງປືນຄົກໃສ່ເຂດ Golan Heights ຊຶ່ງເປັນເຂດທີ່ທາງອີສຣາແອລຄວບຄຸມຢູ່ ນີ້ເປັນຄັ້ງທີ 2 ໃນໄລຍະ 2 ມື້ທີ່ທາງອີສຣາແອລ ໄດ້ຕອບໂຕ້ຕໍ່ການໂຈມຕີຂອງທາງຊີເຣຍ ນັ້ນ